## Educació publica les adjudicacions dels funcionaris de carrera i interins per al curs escolar 2024-2025

*** La publicació dels funcionaris de carrera s’ha avançat a la data prevista i la d’interins s’ajusta al calendari inicial**

La Conselleria d’Educació, Cultura, Universitats i Ocupació, a través de la Direcció General de Personal Docent, ha publicat les adjudicacions de docents del pròxim curs escolar 2024-2025.

Este dimarts es va publicar el llistat de funcionaris de carrera, que s’ha avançat a la data prevista en el calendari inicial. Per la seua banda, este dimecres s’ha publicat el llistat d’interins, que s’ha ajustat a la data prevista.

La directora general de Personal Docent, Sonia Sancho, ha indicat que “tot el procés ha transcorregut amb normalitat. Després de la situació de l’any passat, derivada d’un procés ple de traves que ens van deixar els anteriors gestors, un dels nostres objectius era que este procés transcorreguera amb èxit, i per a fer-ho, durant tot l’any, hem realitzat les proves necessàries perquè així anaren avançant amb èxit els processos, com el de les oposicions”, ha manifestat.

En este sentit, Sonia Sancho ha recordat com les adjudicacions de l’any passat “eren impossibles de publicar dins del termini i en la forma corresponent pel fet que no va haver-hi una correcta transició d’equips, ja que van abandonar els llocs de gestió directiva. A més, les notes de les oposicions no van arribar fins al 31 de juliol i no s’havia actualitzat el programa informàtic”.

**Oferta de vacants**

En total s’han oferit 18.634 vacants per als 7.939 participants funcionaris de carrera i 45.177 participants interins. En 2020 es van oferir 15.660 places; en 2021 van ser 18.790 places; en 2022 van eixir a adjudicació 18.044 places, i en 2023 se’n van oferir 21.516, perquè estaven inclosos estabilitzats que enguany han obtingut destinació definitiva.

D’esta manera, les adjudicacions de docents per al curs 2024-2025 s’han publicat en la data prevista en el calendari inicial gràcies a la planificació i organització de tots els processos perquè els docents coneguen les seues destinacions al més prompte possible.

Estes adjudicacions es realitzen d’acord amb el que s’establix en la resolució de 21 de juny de 2024, per la qual es convoca el procediment d’adjudicació de destinacions amb caràcter provisional, en pràctiques i interinitat, en els cossos docents no universitaris que impartixen docència per al curs 2024/2025.

Els nomenaments derivats d’estos procediments s’iniciaran el dia 1 de setembre de 2024 i finalitzaran el 31 d’agost de 2025, segons el que s’establix en l’Acord de 26 de maig de 2016, pel qual es modifica la duració dels nomenaments dels funcionaris interins docents.

Este procediment de provisió de llocs per a l’inici del curs escolar 2024/2025, mitjançant el sistema de sol·licitud telemàtica, possibilita una gestió eficient, compta amb les degudes garanties procedimentals per al professorat participant i permet agilitzar la incorporació del personal funcionari de carrera, en pràctiques i interí, en els centres educatius amb el temps suficient per a participar en les tasques d’inici del curs escolar.

Fecha: 31/07/2024